**Συσχέτιση μεταξύ τηλεθέασης και καρδιαγγειακών παραγόντων κινδύνου στα παιδιά**

Γ. Κουρίδης, Μ. Τορναρίτης, Χ. Κουρίδης, Σ. Σάββας, Χ. Χατζηγεωργίου

Ερευνητικό και Εκπαιδευτικό Ινστιτούτο Υγείας του Παιδιού, Κύπρος

Περίληψη:

Σκοπός της εργασίας ήταν η συσχέτιση της υπέρμετρης τηλεθέασης με καρδιαγγειακούς παράγοντες κινδύνου σε παιδιά ηλικίας 11 – 12 ετών στην Κύπρο. Μελετήθηκαν 1337 παιδιά (703 αγόρια, 634 κορίτσια, αστικών (678) και αγροτικών (659) περιοχών της επαρχίας Πάφου, ηλικίας 11 – 12 ετών, τα οποία εξετάστηκαν στα σχολεία από το Μάρτιο 1998 μέχρι τον Ιούνιο 1999. Χρησιμοποιήθηκαν στοιχεία από την εξέταση των παιδιών (σωματομετρήσεις, αρτηριακή πίεση, δοκιμασίες φυσικής κατάστασης, ανάλυση ημερήσιου διαιτολογίου, λιποπρωτείνες, λιπίδια και γλυκόζη αίματος) σε συνδυασμό με ερωτηματολόγιο σχετικά με το χρόνο τηλεθέασης, φυσικής άσκησης και εβδομαδιαίας κατανάλωσης τροφίμων. Ανάλογα με το χρόνο τηλεθέασης τα παιδιά χωρίστηκαν σε 3 ομάδες (1η ≤ 14, 2η 15 – 28 και 3η > 28 ώρες την εβδομάδα) και έγινε σύγκριση των μέσων τιμών για όλες τις ανωτέρω παραμέτρους με τη δοκιμασία oneway ANOVA και μεταξύ των ομάδων 3 και 1 με τη δοκιμασία t-test. Ποσοστό 32,6% των αγοριών παρακολουθούσε τηλεόραση ≤ 14 ώρες την εβδομάδα, 51,3% 15 – 28 ώρες και 16,1% > 28 ώρες. Τα αντίστοιχα ποσοστά για τα κορίτσια ήταν 31,7%, 50,1% και 18,1%. Τα αγόρια της 3ης, σε σχέση με την 1η ομάδα, είχαν αυξημένο βάρος σώματος (ΒΣ) (43,9 v 41,3kg, p = 0,037), αυξημένη δερματική πτυχή τρικέφαλου (18,4 v 14,7mm, p < 0,001), βρισκόταν σε μειονεκτικότερη φυσική κατάσταση με δίπλωση από εδραία θέση 14,5 v 16,3cm (p = 0,013), μέγιστο αριθμό κοιλιακών σε 30 sec 22,3 v 23,7 (p = 0,002) και παλίνδρομο τρέξιμο αντοχής 4,5 v 5,0 στάδια (p = 0,012). Είχαν μειωμένη HDL – C (58,6 v 62,0 mg/dl, p = 0,050) και αυξημένα τριγλυκερίδια (67,2 v 60,2 mg/dl, p = 0,024). Τα κορίτσια της 3ης, σε σχέση με την 1η ομάδα, είχαν αυξημένο ΒΣ (44,9 v 42,3kg, p = 0,038), αυξημένη δερματική πτυχή τρικέφαλου (19,1 v 16,7mm, p = 0,002), μειωμένη απόδοση σε μέγιστο αριθμό κοιλιακών σε 30 sec (20,9 v 21,8, p = 0,048), αυξημένη ολική χοληστερόλη (169,8 v 163,8 mg/dl, p = 0,049) και LDL – C (96,0 v 89,5 mg/dl, p = 0,018). Παρουσίαζαν μειωμένη HDL – C (56,3 v 60,1 mg/dl, p = 0,014) και αυξημένο λόγο LDL – C/ HDL – C (1,82 v 1,56, p < 0,001). Τα αγόρια, όπως και τα κορίτσια, της 3ης ομάδας, σε σχέση με την 1η, κατανάλωναν περισσότερες θερμίδες ημερησίως (αγόρια 2151 v 1997, p = 0,013, κορίτσια 1975 v 1839, p = 0,045), περισσότερες σοκολάτες την εβδομάδα (αγόρια 5,4 v 3,9, p = 0,020, κορίτσια 4,0 v 2,9, p = 0,013) και περισσότερα ποτήρια κόκα – κόλα την εβδομάδα (αγόρια 6,0 v 3,5, p = 0,003, κορίτσια 3,6 v 2,1, p = 0,001). Συμπερασματικά, η υπέρμετρη τηλεθέαση στα παιδιά συσχετίζεται με καρδιαγγειακούς παράγοντες κινδύνου. Οι παιδίατροι και οι υπόλοιποι λειτουργοί υγείας θα πρέπει να εντάξουν στον κατάλογο των οδηγιών προληπτικής ιατρικής και τους κανόνες σωστής τηλεθέασης.

ΕΡΕΥΝΗΤΙΚΗ ΕΡΓΑΣΙΑ Παιδιατρική 2001:64:49-54 ORIGINAL ARTICLE